“ከዚህ ጋር ተያይዞ ‹እንዴት እግዚአብሔር ባለበት ሥፍራ ዲያብሎስ ሊኖር ቻለ?› የሚለው ጥያቄህም የእግዚአብሔርን መንፈስነት (ረቂቅነት) ያለመረዳት ችግር ነው፡፡ እግዚአብሔር ግን የትኛውም ነገር ውስጥ ሰርጾ መኖር የሚችል አካል እንዳለው ልትረዳ ይገባል፡፡ የእሱ አካል የመንፈስነት ፍጽምና ከፍጥረት ግዝፈትና እርቅቀት ጋር በማቃረን የምንረዳ ከኾነማ ለምን በዚህ ብቻ እንገታለን፤ የስንፍና ጥያቄዎቻችንን አንጨምርም? ለምሳሌ ይህ ‹ዓለም በፍጥረት የተሞላ ስለኾነ ባዶ ሥፍራ የለበትም እንዴት እግዚአብሔር በኹሉም ሥፍራ ይገኛል እንላለን? ቦታውን ኹሉ አየሩ ፣ አፈሩ ፣ ውሃው፣ ድንጋዩ ፣ እጽዋቱ ፣ እንስሳው ሞልቶት የለም እንዴ? ሰውስ ቢኾን ውስጡ በአጥንት ፣ በደም ፣ በሥጋና በአየር ተሞልቶ እንዴት የእግዚአብሔር ማደሪያ ነው እንላለን?› እያልን በስንፍና ጥያቄዎችን መጨመር እንችላለን መረዳት አይኾንም እንጂ! ለመረዳት ፈልገህ ከኾነ ግን ልብ አድርግ እግዚአብሔር ከየትኛውም ንፁህ ኃይል (pure energy) የረቀቀ ነው፡፡ እርቅቀቱንም (መንፈስነቱን) ምንም እርቅቀት ኾነ ግዝፈት አይወስነውም፡፡ እንደዚሁም የእሱን ቅድስና የሚወስን እርኩሰት የለም፡፡››
